**Приложение 1 към Методика за верифициране на разходи по процедура BG16RFOP002-8.001 „Подкрепа на особено засегнати от увеличението на цените на енергията МСП чрез мярка прилагана от Фонд "Сигурност на eлектроенергийната система" (SAFE)” и писмени доказателства по чл. 60, ал. 2 от Закона за управление на средствата от Европейските фондове при споделено управление (ЗУСЕФСУ, в редакцията му към ДВ, бр. 39 от 2022 г. по силата на § 70 от ПЗР на ЗИД на ЗУСЕСИФ)**

**УКАЗАНИЯ**

**за спазване на единен подход при извършване на проверка за удостоверяване категорията на МСП**

**1. Дефиниция за МСП**

Определенията за микро, малки и средни предприятия се съдържат в чл. 3 от Закона за малките и средни предприятия (ЗМСП). За да бъде предприятието МСП, то следва да отговаря на следните ограничения:

1. **средносписъчен брой[[1]](#footnote-2)** на персонала, по-малък от 250 души, **и**

2. **годишен оборот[[2]](#footnote-3)**, който не превишава 97 500 000 лв., **и/или стойност на активите[[3]](#footnote-4)**, която не превишава 84 000 000 лв.

При изчисляване на данните по чл. 3 се взема предвид дали предприятието е независимо, дали е предприятие партньор по смисъла на чл. 4, ал. 3 от ЗМСП, или е свързано предприятие по смисъла на чл. 4, ал. 5, ал. 7 или ал. 8 от същия Закон.

**2.** **Година/Период на разглеждане на категорията на предприятието:**

2.1. Данните по чл. 3 от ЗМСП се определят на базата на предходната приключила финансова година **преди получаването на помощта.**

Статусът на МСП се определя на базата на **последните две** **последователни финансови години**, в които предприятието запазва своите параметри по член 3 от Закона за малките и средните предприятия без промяна. В случай че в две последователни финансови години предприятието превиши или слезе под границите по чл. 3 от ЗМСП, това се отразява на неговия статус на МСП.

2.2. За определяне на последна приключена финансова година на предприятие, което НЕ е независимо, се приема тази година, за която и то, и всички свързани и/или предприятия партньори имат приключен финансов отчет;

2.3. За извършване на проверката е нужно данните за средносписъчният брой на персонала, годишен оборот и стойност на активите на предприятията и свързаните предприятия и/или предприятия партньори да бъдат взети , както следва:

- за регистрираните през 2021 г. предприятия – за 2021 г. и 2022 г.;

- за всички останали предприятия – за 2020 г. и 2021 г.

Когато данните за последните две приключени финансови години не потвърждават статуса на съответната категория се вземат предвид тези за предходните две последователни финансови години, в които предприятието запазва своите параметри по член 3 от ЗМСП без промяна.

В случаите, когато предприятието или свързаните му предприятия/предприятия патньори косолидират или са включени чрез консолидиране в консолидирания финансов отчет на друго предприятие, то данните по чл. 3 от ЗМСП се вземат от консолидираните отчети.

**3. Проверки, които се извършат при определяне на категорията на предприятието**

**3.1.** Поредността на проверките т.е. хронологията на проверките, които следва да се извършат с цел определяне на категорията на едно предприятие е описана в ЗМСП, както следва:

a) Определяне дали предприятието е независимо/партньор/свързано по смисъла на чл. 4 от ЗМСП;

б) В зависимост от резултатите по буква a) се натрупват данните от съответните финансови отчети съобразно метода, посочен в чл. 4г от ЗМСП. При сумиране на данните се следва правилото: сумират се изцяло данните на всяко от свързаните предприятия, а пропорционално на дела им – данните на партньора. Когато предприятие партньор има свързано предприятие, неговите данни се сумират с тези на партньора и тогава се добавят през съответната пропорция към данните на бенефициента. Към данните на предприятието партньор НЕ се добавят тези на негово предприятие партньор за определяне категорията на бенефициента.в) На база на така получените по буква б) данни се прави заключението относно категорията на предприятието.

**3.2.** В случай че въз основа на наличната по отношение на конкретното предприятие информация не може да се направи заключение, че категорията му отговаря на ограниченията за МСП, предприятието следва да се счита за голямо предприятие. Съгласно чл. 4, ал. 9 от ЗМСП не са МСП тези предприятия, при които 25 на сто или повече от капитала или от броя на гласовете в общото събрание се контролират пряко или непряко, заедно или поотделно от един или повече държавни органи. Тази разпоредба се прилага разширително и обхваща и общините, които са орган на местно самоуправления по аргумент от чл. 4 от Приложение І от Регламент регламент 651/2014 на Комисията (ЕО) № 651/2014).

**3.3.** При разглеждане на свързаност по смисъла на чл.4, ал.5, т.3 от ЗМСП, вкл. и през физически лица (чл. 4, ал. 8 във връзка с ал. 5, т. 3), когато едното предприятие има право да упражнява решаващо влияние върху другото предприятие по силата на договор, сключен между тях, или на клауза в неговия устав, учредителен договор или друг учредителен акт – за да е налице хипотезата на свързаност въз основа на договор, не се изисква договорът или споразумението да са вписани в Търговския регистър, освен в случаите когато касае подлежаща на вписване информация.

**3.4.** **Проверка за свързаност чрез Управител/прокурист или Изпълнителен директор/Управителни органи/ на дружеството**

Съгласно действащото законодателство Управителят/прокуристът и/или Изпълнителният Директор ръководят дейността на предприятието съобразно и в изпълнение решенията на Общото събрание/Едноличния собственик на капитала. Овластяването на Управителя може да бъде оттеглено по всяко време. В тази връзка проверка за свързаност чрез Управител/прокурист или Изпълнителен директор се извършва само доколкото е налице разпоредба в дружествен договор/устав/учредителен акт, или договор за управление, по силата на която управителният орган има права, които позволяват наличието на отношения на свързаност по смисъла на чл. 4, ал. 5-8 от ЗМСП.

**3.5.** **Свързаност чрез физическо лице или група от физически лица, действащи съвместно**.

Член 3, параграф 3 от Приложение І към Регламент на Комисията (ЕО) № 651/2014, както и чл. 4, ал. 5 от ЗМСП предвиждат случаите, в които е налице свързаност между предприятия. В допълнение, разпоредбата на чл. 4, ал. 8 от ЗМСП предвижда, че предприятията ще се считат за свързани и когато помежду си осъществяват някое от горепосочените отношения чрез едно или група физически лица, **действащи съвместно**, **ако те упражняват дейността си или част от своята дейност на същия съответен или на вертикално свързани пазари.** Определенията за съответен и вертикално свързани пазари се съдържат в Допълнителната разпоредба на ЗМСП. Съгласно точка 7 от §1 от ДР на ЗМСП, която препраща към § 1, точка 5 от Допълнителната разпоредба на отменения Закон за защита на конкуренцията (Обн., ДВ, бр. 52 от 8.05.1998 г., отм., бр. 102 от 28.11.2008 г.), съответният пазар се състои от продуктов и географски пазар. Продуктовият пазар обхваща стоките или услугите, които поради сходството в характеристиките, предназначението и цените си се считат за взаимозаменяеми. Географският пазар включва територията, на която се предлагат горепосочените взаимозаменяеми стоки или услуги при еднакви конкурентни условия различни от условията в съседни райони.Съгласно §1, точка 8 от Допълнителната разпоредба на ЗМСП „вертикално свързани пазари“ са пазарите на стоки и услуги, които непосредствено предхождат или следват съответния продуктов пазар по веригата производство-разпределение.

Не всяка сделка между две предприятия следва да се счита за извършване на дейност на същия съответен или вертикално свързани пазари, водеща до свързаност по смисъла на ЗМСП. При проверката за свързаност чрез физическо лице или група от физически лица следва да се извърши както правен, така и икономически анализ, като се акцентира основно върху правата, които имат физическите лица (независимо от връзките помежду им), за да оказват влияние и контрол върху цялостната дейност на предприятията, предмета на дейност на дружествата, в които съответните лица имат мажоритарен дял, приходите от дейността на дружествата, дали същите са осъществявали сделки помежду си по отношение на закупуване и доставка на стоки и/или предоставяне на услуги, от което съответно може да се направи изводът, дали предприятията извършват част или цялата си икономическа дейност на същите съответни и/или вертикално свързани пазари и др. Когато са налице връзки по смисъла на чл.4, ал.8 от ЗМСП посредством физически лица, но дадено предприятие е било икономически неактивно за определен период от време, то за този период предприятието следва да се счита за независимо, тъй като не е изпълнен пълният състав на хипотезата на свързаност по смисъла на чл. 4, ал. 8 ЗМСП. При липса на каквато и да било икономическа дейност за изследвания период, е невъзможно предприятието да е извършвало част или цялата си дейност на същия съответен или на вертикално свързани пазари.

**3.6.** **Семейни и Роднински връзки**:

При наличие на данни в представените документи (напр. акт за раждане и др.), както и в случай, че предприятието, на база роднински и/или семейни връзки между собствениците на няколко дружества и сделки между тези дружества, е декларирал свързаност между тези дружества и представи доказателства за наличие на хипотезата по чл. 4, ал. 8 от ЗМСП, това обстоятелство следва да бъде взето предвид при извършване на съответната проверка (с цел изясняване наличието/липсата на свързаност).

Установяването на липсата/наличието на роднински връзки и свързаност само по себе си не е обект на проверката по същество на категорията на предприятието. В практиката твърде рядко се прилага такова основание за наличие на свързаност и винаги е по твърдение на страната, не на органа.

**ВАЖНО!!!! В допълнение на гореизложеното**, **преценката за наличието или липсата на свързаност зависи от конкретните обстоятелства и наличните документи по всеки един отделен случай. При преценката на всеки един конкретен случай, следва да се вземе предвид и** **юриспруденцията на Съда на Европейския съюз, и практиката на ЕК при издаването на решения по сходни казуси, доколкото същите са приложими. Следва да се има предвид, че решенията на ЕК нямат нормативен характер и засягат единствено лицата, до които са адресирани.**

Подробни тълкувания на понятията за продуктов, географски и вертикално свързани пазари са предоставяни от КЗК по редица дела (Решение №620 от 03.06.2010 г. по преписка вх. № КЗК-273/2010 г.; Решение №1726 от 18.12.2013 г. по преписка вх. № КЗК-1469/2013 г.).

Подробни указания за определяне на категорията на предприятието се съдържат в Указания за попълване на Декларацията за обстоятелствата по чл. 3 и чл. 4 от Закона за малките и средните предприятия.

**Източници на информация за проверката:**

1. Търговски регистър и регистър на юридическите лица с нестопанска цел;

2. Информация от съответните правно-информационните системи (СИЕЛА, АПИС, ЛАКОРДА и др.;

3. Инструмент за мониторинг на риска от измами, разработен от Европейската комисия - АРАХНЕ.

4. Информация събрана по служебен път в т.ч. и такава получена от други държавни органи.

1. Средносписъчният брой на персонала се формира като сбор от средносписъчния брой на персонала без лицата, които са по майчинство (код 1001), наетите лица по договори за управление и контрол (код 1400) и работещите собственици (код 1600) от „Отчет за заетите лица, средствата за работна заплата и други разходи за труд” за съответната финансова година. [↑](#footnote-ref-2)
2. Под годишен оборот следва да се разбира стойността на ред „Нетни приходи от продажби“ (код на реда 15100, кол. 1) от приходната част на Отчета за приходите и разходите за съответната година, респективно Консолидирания отчет за приходите и разходи (ако е приложимо). [↑](#footnote-ref-3)
3. Под стойност на активите следва да се разбира общата сума на активите (код на реда 04500, кол. 1) от Счетоводния баланс за съответната година, респективно Консолидирания счетоводен баланс (ако е приложимо). [↑](#footnote-ref-4)